Froͤmdú wunder froͤlich ere
Froͤmdú wunder froͤlich ere·
bringet vns des werden meien blůt·
wol mich danne ob mir dú here·
in dien wunnen troͤstet minen mv̊t·
dú mir dike svnder lǒgen·
lúhtet in min herze tǒgen·
als ein liehter tag der werlte tůt·

Wol gebaren guͤtlich lachen·
also kan si fro mit zúhten sin·
dú mir wol mag froͤide machen·
mit ir roten mv̄de ir liehter schin·
der ist rôsen vil geliche·
lilien wis gar minnenkliche·
sist ein werder trôst den froͤiden min·

Ich wil haben gůt gedingen·
vnd an hohem mv̊te niht verzagen·
froͤlich sprechen vnd singen·
der vil lieben minen kvmber klagen·
dú ist so gv̊t vúr sende swere·
dú vil reine seldebere·
si moͤhte allen kumber min veriagen·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse